Notum sit presentibus atque futuris quia ego Bernardus de Blaniaco, pro salute anime mee et antecessorum meorum, dono ecclesie Dei infra muros Matisconis site, in honore Christi martiris Vincentii dicate, et canonicis ibi Domino servientibus, mansum unum situm in pago Matisconensi, in parrochia Sancte Marie de Vinosa, cum omnibus appendenciis, quatenus omnes fructus et servicia et omnes redditus istius mansi ad opus fratrum, ad cenam diei sancte Pasche reserventur. Et tunc inde habeant fratres refectionem agnorum et aliorum que necessaria fuerint secundum quod supradicte res valuerint.